《过尧山》
清代·冯舒

旅舍窗穿漏残月，拥被难禁朔风烈。未分曙色鸡始鸣，仆夫戒途催晓发。

试问前行何所之，云有尧山峰突兀。纵横无人六十里，魑魅强梁戒仓卒。

畏途闻此骨已寒，托身蹇卫宁交睫。东方残魄何希微，太白当空恣蓬勃。

忽然狐兔立如人，俄尔须眉冻成雪。此时心死魂欲堕，身命已拚轻一掷。

岂知险阻本无多，顷刻曈昽晓光赤。遥望炊烟五里余，草短霜乾乱行迹。

中宵噩梦忽然苏，前此忧危总冰释。始信人言不足凭，直道自应无险厄。

丈夫但保坦荡心，地阔天空未忧窄。

作者简介：冯舒（1593～1645）明末清初学者、著名藏书家、刻书家。字己苍，号默庵，别号癸巳老人，自号孱守居士。江苏常熟人，冯复京之子，冯班之兄。幼承父教，笃志于学。年四十，谢诸生，与弟班并自为冯氏一家之学，吴中称为“海虞二冯。”顺治年间，常熟县令瞿四达贪赃枉法，有诸生黄启耀等人上告县令贪状。冯舒因揭露邑中漕粮弊端，瞿四达忌之，指控他的《怀旧集》手抄本自序中只书“太岁丁亥”，不列清朝国号年号。并摘其诗中忌讳语，冯舒反被罗织讥讽朝廷之罪，屈死狱中。